Fra når klokken slår 12 lørdag, er der en god sandsynlighed for, at du kan finde en lokal folketingskandidat i en lygtepæl nær dig. Fire dage inde i valgkampen bliver det nemlig tilladt at hænge valgplakater op fra middag. I stationsbyen Svenstrup ti kilometer syd for Aalborg forbereder Kristoffer Hjort Storm sig til dagens aktivitet. Han er tidligere kommunal stemmesluger for Dansk Folkeparti, men i dag løsgænger i Aalborg Kommune, hvor han er rådmand. Til trods for at han ikke længere er tilknyttet et parti, har han alligevel meldt sig under fanerne - og han nøjes ikke med at hjælpe et parti, men hele fire. Hjort Storm hænger plakater op for Danmarksdemokraterne, Venstre, De Konservative og Nye Borgerlige. - Det vigtigste er, at magten tipper over. Og så kender jeg alle kandidaterne, jeg hænger op for. Jeg kan stå inde for dem, siger Kristoffer Hjort Storm. Har stadig en effekt Det er borgerne i Guldbæk, Ellishøj, Godthåb og Ferslev, der vil møde løsgængeren i lygtepælene lørdag eftermiddag. I en ellers digitaliseret verden tror han fortsat på, at valgplakaterne har en effekt. Også selv om han anerkender, at de ikke har stor æstetisk værdi. - Jeg tror fortsat, valgplakaterne kan meget i forhold til det personlige stemmetal. Vi har det med at glemme det, vi ser på de sociale medier, når vi scroller igennem Facebook. Men kører du forbi en plakat hver eneste dag på vej til arbejde i tre uger, så kan det være, at det hænger fast. Pape eller Ellemann? I den borgerlige lejr har både Søren Pape Poulsen (K) og Jakob Ellemann-Jensen (V) meldt sig som statsministerkandidater, og Kristoffer Hjort Storm hjælper begge partier. Han er blevet i tvivl om, hvem han helst ser som statsminister, hvis flertallet bliver blåt. - Indtil for tre uger siden havde jeg sagt Pape, men jeg synes, der er lidt for meget rod i privaten, siger Hjort Storm. Efter lidt betænkningstid siger han, at han håber, at statsministeren kommer fra det parti, der får flest stemmer. - Det må være mest retfærdigt. Et parti, Kristoffer Hjort Storm dog helt bevidst har fravalgt at føre kampagne for, er Moderaterne. - Et parti, der ikke vil melde klart ud, hvem de peger på, er ikke et borgerligt parti. Han vil jo ikke afvise, han kan pege på Mette Frederiksen. Så er han jo ikke en del af blå blok, siger han.

Referat:
En tidligere DF'er har allieret sig med fire partier for at overbevise vælgerne om, at de skal stemme borgerligt.